Þróttur og Breiðablik leika til úrslita í bikarkeppni kvenna í fótbolta í ár. Undanúrslitin voru leikin í gærkvöldi.
Þróttur lagði FH að velli í Laugardal með fjórum mörkum gegn engu. Linda Líf Boama, Andrea Rut Bjarnadóttir, Dani Rhodes og Ólöf Sigríður Kristinsdóttir skoruðu mörk Þróttar. Þetta er í fyrsta sinn sem kvennalið Þrótta kemst í úrslit bikarkeppninnar. Í úrslitaleiknum mæta þær Íslandsmeisturum Breiðabliks, sem lögðu Val að velli í spennuleik í gærkvöldi. Agla María Albertsdóttir og Selma Sól Magnúsdóttir komu Breiðabliki í 2-0 en Mary Alice Vignola og Ída Marín Hermannsdóttir jöfnuðu fyrir Val. Taylor Marie Ziemer kom Breiðabliki í 3-2 en á lokamínútunni jafnaði Fanndís Friðriksdóttir aftur fyrir Val. Í uppbótartíma skoraði Áslaug Munda Gunnlaugsdóttir svo sigurmark Breiðabliks sem vann 4-3. Úrslitaleikurinn fer fram á Laugardalsvelli 1. október.
Covid-19 smit greindist hjá starfsmanni í Ólympíuþorpinu í Tókýó í gær, en Ólympíuleikarnir verða settir á föstudaginn kemur. Þetta er fyrsta smitið sem greinist í þorpinu, en faraldurinn er í vexti í Tókýó og neyðarástand ríkir í borginni. Sá smitaði var sendur rakleitt í einangrun utan þorpsins. Þjóðerni þess smitaða hefur ekki verið gefið upp og heldur ekki hvort viðkomandi sé bólusettur. Ákaflega strangar sóttvarnarreglur gilda í þorpinu meðan á leikum stendur og allt íþróttafólk og starfslið þeirra eru skimuð daglega. Íþróttafólk streymir nú til Tókýó og hafa fimm greinst með Covid-19 smit á landamærunum við komuna til Japan. Leikarnir verða settir á föstudag og standa til 8. ágúst. RÚV sýnir beint frá leikunum á sjónvarpsrásum sínum og má finna allar upplýsingar um leikana og útsendingar RÚV á ruv.is.
Suður-Afríkumaðurinn Louis Oosthuizen er með forystu eftir tvo keppnisdaga á Opna meistaramótinu í golfi á Englandi. Hann var með eins höggs forskot eftir fyrsta keppnisdaginn og lék annan hring á fimm höggum undir pari og er samtals á 11 undir pari, sem er met eftir tvo keppnisdaga á mótinu. Oosthuizen er tveimur höggum á undan Bandaríkjamanninum Collin Morikawa. Keppni er hafin á þriðja hring mótsins en mótinu lýkur á morgun.